b"\n_START_ARTICLE_\nDaniele da Volterra\n_START_SECTION_\nBiografia\n_START_PARAGRAPH_\nDaniele da Volterra va n\xc3\xa9ixer a Volterra, actual Lazio. De jove, va iniciar estudis amb els artistes sienesos Il Sodoma i Baldassare Peruzzi, amb els quals no va tenir una bona relaci\xc3\xb3. Es creu que va acompanyar Peruzzi a Roma el 1535, ajudant-lo a pintar els frescs del Palazzo Massimo alle Colonne. Posteriorment, va ingressar com a aprenent de Perin del Vaga. _NEWLINE_De 1538 a 1541, va ajudar Perin amb els frescs de la vil\xc2\xb7la del cardenal Trivulvives a Sal\xc3\xb2nia, a la capella Massimi de Trinit\xc3\xa0 dei Monti i a la capella de la crucifixi\xc3\xb3 de Sant Marcello al Corso. Li van encomanar la pintura d'un altre fresc al sal\xc3\xb3 principal del Palazzo Massimo, sobre la vida de Quint Fabi M\xc3\xa0xim Berrug\xc3\xb3s. _NEWLINE_A Roma, va comen\xc3\xa7ar a treballar en el cercle de Miquel \xc3\x80ngel, i va fer amistat amb el mestre, que va usar la seva influ\xc3\xa8ncia amb el papa Pau III per a assegurar a Daniele enc\xc3\xa0rrecs i el lloc de superintendent de les obres vaticanes, c\xc3\xa0rrec que mantindria fins a la mort del papa._NEWLINE_Miquel \xc3\x80ngel li va proveir esbossos sobre els quals Daniele va basar algunes de les seves pintures, especialment la seva s\xc3\xa8rie de frescs a la capella Orsini a Trinit\xc3\xa0 dei Monti, l'enc\xc3\xa0rrec dels quals va rebre el 1541. _NEWLINE_Despr\xc3\xa9s, Daniele va rebre del papa Pau III l'enc\xc3\xa0rrec de completar la sala R\xc3\xa8gia. A la mort del papa el 1549, va perdre el c\xc3\xa0rrec de superintendent i la pensi\xc3\xb3 corresponent. _NEWLINE_Va morir a Roma el 1566. D'acord amb el seu testament, el genoll de marbre de la cama que falta del Jesucrist de Miquel \xc3\x80ngel va ser al seu poder en l'\xc3\xa8poca de la seva mort.\n_START_SECTION_\nObra\n_START_PARAGRAPH_\nLa pintura m\xc3\xa9s coneguda de Daniele \xc3\xa9s el seu Descens de la creu, realitzat sobre esbossos de Miquel \xc3\x80ngel a Trinit\xc3\xa1 dei Monti, prop de 1545. Aquesta obra va ser molt apreciada en el seu temps i considerada a l'altura de la Transfiguraci\xc3\xb3 de Rafael Sanzio i la Darrera comuni\xc3\xb3 de sant Jer\xc3\xb2nim, de Domenichino. El d\xc3\xadptic David vencent Goliat (c. 1555, Museu del Louvre) tamb\xc3\xa9 degu\xc3\xa9 basar-se en esbossos de Miquel \xc3\x80ngel, i per for\xc3\xa7a temps es va atribuir a aquest. _NEWLINE_Altres obres notables s\xc3\xb3n La massacre dels innocents, del 1557, un retrat que va fer de Miquel \xc3\x80ngel, i un bust basat en un motlle del rostre del mestre pres en haver mort. _NEWLINE_Entre les escultures m\xc3\xa9s conegudes, es troba la de Cleopatra al mirador. Daniele va rebre des de Fran\xc3\xa7a l'enc\xc3\xa0rrec de fer una escultura eq\xc3\xbcestre en bronze d'Enric II, per\xc3\xb2 nom\xc3\xa9s va acabar el cavall. Aquesta obra inconclusa va ser m\xc3\xa9s tard utilitzada per a una est\xc3\xa0tua de Llu\xc3\xads XIII a la pla\xc3\xa7a dels Vosges, destru\xc3\xafda durant la Revoluci\xc3\xb3 francesa."